Ilmoitus tiettyjen terästuotteiden tuontia koskevien suojatoimenpidetutkimusten määräajan pidentämisestä

(2002/C 308/08)

1. Taustaa

Komissio pani 28. maaliskuuta 2002 vireille tutkimuksen tiettyjen tuontiterästuotteiden kanssa samankaltaisten tai suoraan kilpailevien tuotteiden yhteisön tuottajiin kohdistuvasta vakavasta vahingosta tai sen uhasta. Tutkimuksessa tarkastellut 21 terästuotetta ovat 1. seostamattomat kuumavalssatut kelat, 2. seostamattomat kuumavalssatut levyt, 3. seostamattomat kuumavalssatut kapeat nauhat, 4. seosteräksestä valmistetut kuumavalssatut levyvalmisteet, 5. kylmävalssatut levyt, 6. sähkötekniset levyt (muut kuin suuntaisrakeiset sähkötekniset levyvalmisteet), 7. metallipinnoitetut levyt, 8. orgaanisella aineella pinnoitetut levyt, 9. tinatut tuotteet, 10. kvarttolevyt, 11. leveät latat, 12. seostamattomat muototangot ja kevyet profiilit, 13. seosteräksestä valmistetut muototangot ja kevyet profiilit, 14. raudoitustangot, 15. ruostumattomat tangot ja kevyet profiilit, 16. ruostumaton valssilanka, 17. ruostumaton teräslanka, 18. putkenosat (läpimitta alle 609,6 mm), 19. laipat (muuta kuin ruostumatonta terästä), 20. kaasuputket ja 21. ontot profiilit.

Ennen tutkimuksen vireillepanoa kerättyjen ja tarkastettujen tietojen perusteella otettiin samana päivänä käyttöön väliaikaiset toimenpiteet 15:n tutkimuksen kohteena olevan terästuotteen osalta. Kyseessä ovat edellisessä kappaleessa tarkoitetut tuotteet 1-6, 9-14 ja 17-19.

Seitsemän tutkimuksen kohteena olevan terästuotteen osalta otettiin 27. syyskuuta 2002 käyttöön lopulliset suojatoimenpiteet. Kyseessä ovat tuotteet 1-5, 18 ja 19. Komissio päätti samana päivänä tuotteita 6-8, 11-13, 15-17, 20 ja 21 koskevat suojatoimenpidetutkimukset.

Tuotteita 9, 10 ja 14 koskevia tutkimuksia ei vielä ole saatu päätökseen. Asetuksen (EY) N:o 3285/94(1) 4 artiklan ja asetuksen (EY) N:o 519/94(2) mukaisen jäsenvaltioiden kuulemisen yhteydessä nämä ovat tiedottaneet komissiolle tuotteiden, 9, 10 ja 14, jäljempänä "tarkasteltavana olevat tuotteet", tuonnin uudesta kehityksestä ja sen vaikutuksesta asianomaisten yhteisön tuottajien tilanteeseen.

2. Poikkeukselliset olosuhteet

Asetuksen (EY) N:o 3285/94 7 artiklassa ja asetuksen (EY) N:o 519/94 6 artiklassa säädetään, että jos komissio katsoo valvonta- ja suojatoimenpiteitä tarvittavan, se tekee tarvittavat päätökset yhdeksän kuukauden kuluessa tutkinnan aloittamisesta. Poikkeusolosuhteissa määräaikaa voidaan kuitenkin pidentää enintään kahdella kuukaudella.

Komissio on jo määrittänyt muun muassa tarkasteltavana olevien tuotteiden suhteen, että on yhteisön edun mukaista perustaa jälkivalvontajärjestelmä, jollainen onkin otettu käyttöön asetuksella (EY) N:o 1695/2002(3) asetuksen (EY) N:o 3285/94 11 artiklan ja asetuksen (EY) N:o 519/94 9 artiklan mukaisesti.

Komissio katsoo seuraavassa esitetyistä syistä, että on olemassa poikkeusolosuhteet, joiden perustella on oikeutettua pidentää tarkasteltavana olevia tuotteita koskevien suojatoimenpidetutkimusten päätökseen saattamisen määräaikaa kahdella kuukaudella.

Komissio on vasta äskettäin saanut uusia tietoja tarkasteltavana olevien tuotteiden tuonnin kehityksestä ja niiden vaikutuksesta yhteisön tuottajiin vuoden 2002 yhdeksän ensimmäisen kuukauden aikana. Näitä tietoja, joiden mukaan tuonti yhteisöön on lisääntynyt edelleen ja yhteisön tuottajien taloudellinen tilanne on heikentynyt kunkin tarkasteltavana olevan tuotteen osalta, ei ole ollut aikaisemmin komission saatavilla, joten komissio ei ole voinut ottaa niitä huomioon tutkimuksissaan.

Saatujen tietojen luonteen perusteella komissio katsoo tarpeelliseksi ja asianmukaiseksi tehdä lisätutkimuksia. Tutkimuksen sääntöjenmukaisuuden varmistamiseksi olisi otettava huomioon seuraavaa. Useat asianomaiset osapuolet ovat toimineet yhteistyössä tähän mennessä tehdyissä tarkasteltavana olevia tuotteita koskevissa tutkimuksissa, ja ne ovat ilmaisseet haluavansa toimia vastaisuudessakin yhteistyössä komission mahdollisesti tekemissä tutkimuksissa. Varmistaakseen saamiensa lisätietojen oikeellisuuden komissio lähetti sekä komission tuottajille että tavaraa yhteisöön vieville lisäkyselyn voidakseen arvioida kutakin yksittäistilannetta. Jotta talouden toimijoilla olisi mahdollisuus käyttää asetuksen (EY) N:o 3285/94 6 artiklan ja asetuksen (EY) N:o 519/94 5 artiklan mukaisia oikeuksiaan, niille olisi annettava kohtuullinen aika kyselyihin vastaamiseen. Lisäksi komission yksiköiden on tämän jälkeen tarkastettava kyselyihin annetut tiedot asianomaisten osapuolten toimitiloissa, ennen kuin ne voivat tehdä asiasta päätelmiä.

Komission lisätutkimusten päätökseen saattamisen jälkeen ja ennen tarkasteltavana olevia tuotteita koskevien mahdollisten lopullisten suojatoimenpiteiden käyttöönottoa Euroopan yhteisön olisi lisäksi ilmoitettava hyvissä ajoin mahdollisesti esitettävistä toimenpiteistä tietyille kauppakumppaneilleen, joiden kanssa sillä on kahdenvälisiä sopimuksia, samoin kuin WTO-kauppakumppaneille.

3. Määräajan pidentäminen

Komissio katsoo, että edellä esitetyssä tilanteessa on olemassa poikkeusolosuhteet, ja ilmoittaa tämän vuoksi, että tarkasteltavana olevia tuotteita koskevien suojatoimenpidetutkimusten päätökseen saattamisen määräaikaa pidennetään kahdella kuukaudella 27. päivästä joulukuuta 2002 27. päivään helmikuuta 2003.

(1) EYVL L 349, 31.12.1994, s. 53, asetus sellaisena kuin se on viimeksi muutettuna neuvoston asetuksella (EY) N:o 2474/2000 (EYVL L 286, 11.11.2000, s. 1).

(2) EYVL L 67, 10.3.1994, s. 89, asetus sellaisena kuin se on viimeksi muutettuna asetuksella (EY) N:o 1138/98 (EYVL L 159, 3.6.1998, s. 1).

(3) EYVL L 261, 28.9.2002, s. 124.